हिंदुस्तान का हर जिला एक्सपोर्ट में क्यों न हो, दुनिया का हर देश भारत से इंपोर्ट करे: PM मोदी
प्रधानमंत्री नरेंद्र मोदी ने कहा कि हिंदुस्तान का हर जिला एक्सपोर्ट में क्यों न हो लेकिन दुनिया का हर देश भारत से इंपोर्ट करे, हम इस पर काम कर रहे हैं। पीएम मोदी कारोबार से जुड़े बजट वेबिनार को संबोधित कर रहे थे।
नई दिल्ली: प्रधानमंत्री नरेंद्र मोदी ने कहा कि हिंदुस्तान का हर जिला एक्सपोर्ट में क्यों न हो लेकिन दुनिया का हर देश भारत से इंपोर्ट करे, हम इस पर काम कर रहे हैं। बता दें कि पीएम मोदी कारोबार से जुड़े बजट वेबिनार को संबोधित कर रहे थे। इस दौरान उन्होंने कहा, ''टेलिकॉम इक्विपमेंट मैन्युफैक्चरिंग में आने वाले 5 साल में करीब ढाई लाख करोड़ रुपए की वृद्धि होगी और उसमें भी लगभग 2 लाख करोड़ रुपये का एक्सपोर्ट करने की स्थिति हो सकती है और हम लोग उसका लाभ उठा सकते हैं। 2023 में हम पूरी तैयारी के साथ विश्वभर में अभियान शुरू कर सकते हैं, जिस तरह से कोरोना से बचाने के लिए मेड इन इंडिया वैक्सीन है वैसे ही लोगों को बीमार होने से बचाने के लिए भारत में पैदा हुए मोटे अनाज की न्यूट्रीशन वैल्यू भी उतनी ही उपयोगी होगी।''पीएम ने कहा, हमारे सामने दुनियाभर से उदाहरण हैं जहां देशों ने अपनी मैन्युफैक्चरिंग कैपेब्लिटिज को बढ़ाकर, देश के विकास को गति दी है। बढ़ती हुई मैन्युफैक्चरिंग कैपेब्लिटिज, देश में Employment Generation को भी उतना ही बढ़ाती हैं। हमारी सरकार मानती है कि हर चीज़ में सरकार का दखल समाधान के बजाय समस्याएं ज्यादा पैदा करता है। इसलिए हम Self-Regulation, Self-Attesting, Self-Certification पर जोर दे रहे हैं।